钦定古今图书集成/理学汇编/学行典/第199卷 > 钱献卿
## 钦定古今图书集成/理学汇编/学行典/第199卷 > 钱献卿

按《武进县志》：“钱献卿，字凤麓，郡诸生。父亡，事母至孝。
母尝患崩证，三月馀，医百方不效，献卿每夜吁天愿
身代。忽一夕，袖刀潜割左股一脔肉，和药进之，母饮
药即熟睡，比晓病良。已而献卿则仓皇入仆床上，胸
腹尽冰，家人以为病也，以汤灌之，少甦，张目曰：‘吾寐
耳’。后五日，创大作，卧月馀始瘳。久之，一小竖泄其事”，
家人始知为刲股按其臂，创果巨，不忍见，自是渐闻
于人。郡博士欲列其事白上官，献卿恚曰：“是吾以母
博名也。若有友人言及之，辄惭恨。”万历闲，献卿以次
贡于礼部，当得官，然竟以创重，故病聋，卒不仕。方刲
股时，母年五十馀，后至七十九寿终。母终月馀，献卿
寻卒，年五十。邑人以隐孝公称之。